WTI ร่วง 5% หลุด 103 ดอลลาร์ หวั่น “เงินเฟ้อ” ฉุดดีมานด์น้ำมัน
ราคาน้ำมัน WTI ดิ่งกว่า 5% หลุด 103 ดอลลาร์/บาร์เรล กังวลเงินเฟ้อที่พุ่งสูงและภาวะเศรษฐกิจถดถอยฉุดความต้องการใช้น้ำมัน
ราคาน้ำมัน WTI ดิ่งกว่า 5% หลุด 103 ดอลลาร์/บาร์เรล กังวลเงินเฟ้อที่พุ่งสูงและภาวะเศรษฐกิจถดถอยฉุดความต้องการใช้น้ำมัน
5 ก.ค. 2565

ผู้สื่อข่าวรายงานว่า สัญญาน้ำมันดิบล่วงหน้า WTI ดิ่งลงกว่า 5% หลุดระดับ 103 ดอลลาร์ในวันนี้ ท่ามกลางความกังวลเกี่ยวกับภาวะเศรษฐกิจถดถอย
โดย ณ เวลา 21.13 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนส.ค. ซึ่งมีการซื้อขายที่ตลาด NYMEX ดิ่งลง 5.53 ดอลลาร์ หรือ 5.10% สู่ระดับ 102.90 ดอลลาร์/บาร์เรล 
ด้านนักลงทุนกังวลว่าเงินเฟ้อที่พุ่งสูง และภาวะเศรษฐกิจถดถอยจะฉุดความต้องการใช้น้ำมัน
ขณะที่ เอสแอนด์พี โกลบอล เปิดเผยว่า ดัชนีผู้จัดการฝ่ายจัดซื้อ (PMI) รวมภาคการผลิต-บริการขั้นสุดท้ายของยูโรโซน ดิ่งลงสู่ระดับ 52.0 ในเดือนมิ.ย. ซึ่งเป็นระดับต่ำสุดในรอบ 16 เดือน จากระดับ 54.8 ในเดือนพ.ค.
นายคริส วิลเลียมสัน หัวหน้านักเศรษฐศาสตร์ด้านธุรกิจของเอสแอนด์พี โกลบอล มาร์เก็ต อินเทลลิเจนซ์ กล่าวว่า “การขยายตัวของกิจกรรมทางธุรกิจของยูโรโซนชะลอตัวลงอย่างมาก ซึ่งเป็นการเพิ่มความเสี่ยงที่เศรษฐกิจของยูโรโซนจะหดตัวลงในไตรมาส 3”
ด้านนักลงทุนกังวลเกี่ยวกับการเกิดภาวะเศรษฐกิจถดถอยในยูโรโซน หลังราคาพลังงานพุ่งขึ้น ขณะที่สงครามระหว่างรัสเซียและยูเครนยังไม่มีแนวโน้มที่จะยุติลง
อย่างไรก็ดี ราคาน้ำมันยังคงได้แรงหนุนจากภาวะน้ำมันตึงตัว และการผละงานประท้วงของแรงงานในอุตสาหกรรมพลังงานของนอร์เวย์